Document ID: 32010R0832

ΚΑΝΟΝΙΣΜΌΣ (ΕΕ) αριθ. 832/2010 ΤΗΣ ΕΠΙΤΡΟΠΉΣ
της 17ης Σεπτεμβρίου 2010
για τροποποίηση του κανονισμού (ΕΚ) αριθ. 1828/2006 της Επιτροπής για τη θέσπιση κανόνων σχετικά με την εφαρμογή του κανονισμού (ΕΚ) αριθ. 1083/2006 του Συμβουλίου περί καθορισμού γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο και το Ταμείο Συνοχής και του κανονισμού (ΕΚ) αριθ. 1080/2006 του Ευρωπαϊκού Κοινοβουλίου και του Συμβουλίου για το Ευρωπαϊκό Ταμείο Περιφερειακής Ανάπτυξης
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη:
τη συνθήκη για τη λειτουργία της Ευρωπαϊκής Ένωσης,
τον κανονισμό (ΕΚ) αριθ. 1083/2006 του Συμβουλίου, της 11ης Ιουλίου 2006, περί καθορισμού γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο και το Ταμείο Συνοχής και την κατάργηση του κανονισμού (ΕΚ) αριθ. 1260/1999 (1), και ιδίως το άρθρο 44, το άρθρο 66 παράγραφος 3 και το άρθρο 76 παράγραφος 4,
τον κανονισμό (ΕΚ) αριθ. 1080/2006 του Ευρωπαϊκού Κοινοβουλίου και του Συμβουλίου, της 5ης Ιουλίου 2006, για το Ευρωπαϊκό Ταμείο Περιφερειακής Ανάπτυξης και για την κατάργηση του κανονισμού (ΕΚ) αριθ. 1783/1999 (2), και ιδίως το άρθρο 7 παράγραφος 2 δεύτερο εδάφιο,
Εκτιμώντας τα ακόλουθα:
(1)
Ο κανονισμός (ΕΚ) αριθ. 1083/2006, όπως τροποποιήθηκε από τον κανονισμό (ΕΕ) αριθ. 539/2010 του Ευρωπαϊκού Κοινοβουλίου και του Συμβουλίου (3) απλοποιεί και αποσαφηνίζει ορισμένες απαιτήσεις όσον αφορά τα μεγάλα έργα, τα μέσα χρηματοοικονομικής τεχνικής και τις εκθέσεις προόδου σχετικά με τη χρηματοοικονομική υλοποίηση των επιχειρησιακών προγραμμάτων. Είναι, συνεπώς, αναγκαία η ευθυγράμμιση των διατάξεων του κανονισμού (ΕΚ) αριθ. 1828/2006 της Επιτροπής (4) με τον κανονισμό (ΕΚ) αριθ. 1083/2006, όπως τροποποιήθηκε.
(2)
Ο κανονισμός (ΕΚ) αριθ. 1080/2006, όπως τροποποιήθηκε από τον κανονισμό (ΕΕ) αριθ. 437/2010 (5) προβλέπει την επιλεξιμότητα παρεμβάσεων στέγασης υπέρ περιθωριοποιημένων κοινοτήτων. Είναι, συνεπώς, αναγκαία η ευθυγράμμιση των διατάξεων του κανονισμού (ΕΚ) αριθ. 1828/2006 της Επιτροπής με τον κανονισμό (ΕΚ) αριθ. 1080/2006, όπως τροποποιήθηκε.
(3)
Είναι αναγκαίο να διευκρινιστεί ότι η εφαρμογή της χρηματοοικονομικής τεχνικής καλύπτει, επίσης, κεφάλαια χρηματοδότησης ή άλλα καθεστώτα παροχής κινήτρων για ενεργειακή αποδοτικότητα και χρήση ανανεώσιμης ενέργειας στα κτίρια, συμπεριλαμβανομένων των υφιστάμενων κατοικιών.
(4)
Είναι αναγκαίο να διευκρινιστούν οι όροι των επιλέξιμων παρεμβάσεων στέγασης υπέρ περιθωριοποιημένων κοινοτήτων στο πλαίσιο μιας ολοκληρωμένης προσέγγισης, ιδίως για τα μέτρα εξάλειψης του διαχωρισμού.
(5)
Προκειμένου να διευκολυνθεί η παροχή δεδομένων από τα κράτη μέλη και η επεξεργασία των δεδομένων από την Επιτροπή, είναι αναγκαίο να απλοποιηθούν οι απαιτήσεις όσον αφορά τα οικονομικά στοιχεία που πρέπει να παρέχονται στις ετήσιες και στις τελικές εκθέσεις εφαρμογής των επιχειρησιακών προγραμμάτων.
(6)
Το όριο πέραν του οποίου τα έργα θεωρούνται μεγάλα έχει αυξηθεί στα 50 εκατ. ευρώ. Για να εξασφαλίζεται η κατάλληλη παρακολούθηση των περιβαλλοντικών έργων συνολικής επενδυτικής δαπάνης μεταξύ 25 και 50 εκατ. ευρώ, είναι αναγκαίο να προβλεφθεί η υποχρέωση συμπερίληψης πληροφοριών για τα εν λόγω έργα στις ετήσιες και στις τελικές εκθέσεις εφαρμογής των επιχειρησιακών προγραμμάτων.
(7)
Ο κανονισμός (ΕΚ) αριθ. 1083/2006 προβλέπει ότι τα μεγάλα έργα μπορούν στο εξής να καλύπτουν περισσότερα του ενός επιχειρησιακά προγράμματα. Επομένως, είναι αναγκαίο να επικαιροποιηθεί το είδος των δομημένων δεδομένων που πρέπει να παρέχονται όσον αφορά τα μεγάλα έργα και να επικαιροποιηθούν τα έντυπα των αιτήσεων για παροχή βοήθειας στο πλαίσιο μεγάλων έργων.
(8)
Κατά συνέπεια, ο κανονισμός (ΕΚ) αριθ. 1828/2006 πρέπει να τροποποιηθεί αναλόγως.
(9)
Για λόγους συνοχής, ενδείκνυται οι τροποποιήσεις του κανονισμού (ΕΚ) αριθ. 1828/2006 να εφαρμοστούν από την ίδια ημερομηνία με τον κανονισμό (ΕΚ) αριθ. 539/2010 και τον κανονισμό (ΕΚ) αριθ. 437/2010.
(10)
Είναι απαραίτητο όλα τα οφέλη των δικαιούχων που προκύπτουν από τον κανονισμό (ΕΚ) αριθ. 539/2010 και τον κανονισμό (ΕΚ) αριθ. 437/2010 να εφαρμοστούν το συντομότερο δυνατόν. Συνεπώς ο παρών κανονισμός θα πρέπει να αρχίσει να ισχύει επειγόντως.
(11)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής συντονισμού των Ταμείων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 1828/2006 τροποποιείται ως εξής:
(1)
Το άρθρο 43 τροποποιείται ως εξής:
α)
η παράγραφος 1 αντικαθίσταται από το ακόλουθο κείμενο:
«1. Τα άρθρα 43 έως 46 εφαρμόζονται στα μέσα χρηματοοικονομικής τεχνικής τα οποία έχουν τη μορφή ενεργειών που πραγματοποιούν επιστρεπτέες επενδύσεις ή παρέχουν εγγυήσεις για επιστρεπτέες επενδύσεις, ή και τα δύο, σε:
α)
επιχειρήσεις, κυρίως μικρές και μεσαίες (ΜΜΕ), συμπεριλαμβανομένων των πολύ μικρών επιχειρήσεων, όπως ορίζονται από την 1η Ιανουαρίου 2005 στη σύσταση 2003/361/ΕΚ της Επιτροπής (6)
β)
συμπράξεις δημόσιου-ιδιωτικού τομέα ή άλλα έργα αστικής ανάπτυξης που περιλαμβάνονται σε ολοκληρωμένα σχέδια βιώσιμης αστικής ανάπτυξης, στην περίπτωση των ταμείων αστικής ανάπτυξης·
γ)
κεφάλαια χρηματοδότησης ή άλλα καθεστώτα παροχής κινήτρων για ενεργειακή αποδοτικότητα και χρήση ανανεώσιμης ενέργειας στα κτίρια, συμπεριλαμβανομένων των υφιστάμενων κατοικιών.
β)
η παράγραφος 6 αντικαθίσταται από το ακόλουθο κείμενο:
«6. Οι επιχειρήσεις, οι συμπράξεις δημόσιου-ιδιωτικού τομέα και άλλα έργα που περιλαμβάνονται σε ολοκληρωμένα σχέδια βιώσιμης αστικής ανάπτυξης, καθώς επίσης και οι ενέργειες που αφορούν την ενεργειακή αποδοτικότητα και τη χρήση ανανεώσιμης ενέργειας στα κτίρια, συμπεριλαμβανομένων των υφιστάμενων κατοικιών, στις οποίες παρέχεται στήριξη από μέσα χρηματοοικονομικής τεχνικής, είναι επίσης δυνατό να λαμβάνουν επιδότηση ή άλλο είδος βοήθειας από ένα επιχειρησιακό πρόγραμμα».
(2)
Στο άρθρο 44, η παράγραφος 1 τροποποιείται ως εξής:
α)
το στοιχείο α) αντικαθίσταται από το ακόλουθο κείμενο:
«α)
όσον αφορά μέσα χρηματοοικονομικής τεχνικής που παρέχουν στήριξη σε επιχειρήσεις, κυρίως ΜΜΕ, συμπεριλαμβανομένων πολύ μικρών επιχειρήσεων, τα συμπεράσματα αξιολόγησης των αποκλίσεων μεταξύ της προσφοράς αυτών των μέσων και της ζήτησης τέτοιων μέσων»·
β)
προστίθεται το ακόλουθο στοιχείο γ):
«γ)
όσον αφορά κεφάλαια χρηματοδότησης ή άλλα καθεστώτα παροχής κινήτρων για ενεργειακή αποδοτικότητα και χρήση ανανεώσιμης ενέργειας στα κτίρια, συμπεριλαμβανομένων των υφιστάμενων κατοικιών, τα σχετικά ενωσιακά και εθνικά κανονιστικά πλαίσια και τις σχετικές εθνικές στρατηγικές».
(3)
Το άρθρο 45 τροποποιείται ως εξής:
α)
ο τίτλος αντικαθίσταται από το ακόλουθο κείμενο:
«Συμπληρωματικές διατάξεις που εφαρμόζονται στα μέσα χρηματοοικονομικής τεχνικής για τις επιχειρήσεις»
β)
το πρώτο εδάφιο αντικαθίσταται από το ακόλουθο κείμενο:
«Τα μέσα χρηματοοικονομικής τεχνικής για τις επιχειρήσεις που αναφέρονται στο άρθρο 43 παράγραφος 1 στοιχείο α) πραγματοποιούν επενδύσεις μόνο κατά τη σύσταση, κατά τα πρώτα στάδια -συμπεριλαμβανομένου του κεφαλαίου εκκίνησης - ή κατά την επέκταση των εν λόγω επιχειρήσεων, και μόνο σε δραστηριότητες τις οποίες οι διαχειριστές των μέσων χρηματοοικονομικής τεχνικής κρίνουν δυνητικά βιώσιμες από οικονομική πλευρά».
(4)
Στο άρθρο 47, η παράγραφος 2 αντικαθίσταται από το ακόλουθο κείμενο:
«2. Λαμβανομένου υπόψη του άρθρου 7 παράγραφος 2 του κανονισμού (ΕΚ) αριθ. 1080/2006, οι δαπάνες στέγασης υπέρ περιθωριοποιημένων κοινοτήτων είναι επιλέξιμες μόνον εάν πληρούνται οι ακόλουθες προϋποθέσεις:
α)
οι εν λόγω δαπάνες στέγασης αποτελούν τμήμα ολοκληρωμένης προσέγγισης και η στήριξη των παρεμβάσεων στέγασης υπέρ περιθωριοποιημένων κοινοτήτων πραγματοποιείται ταυτόχρονα με άλλα είδη παρεμβάσεων, συμπεριλαμβανομένων παρεμβάσεων στους τομείς της εκπαίδευσης, της υγείας, της κοινωνικής ένταξης και της απασχόλησης;
β)
η γεωγραφική τοποθεσία των εν λόγω κατοικιών εξασφαλίζει την εδαφική ενσωμάτωση αυτών των κοινοτήτων στον κορμό της κοινωνίας και δεν συμβάλλει στο διαχωρισμό, στην απομόνωση και στον αποκλεισμό».
(5)
Το παράρτημα XVIII τροποποιείται σύμφωνα με το παράρτημα I του παρόντος κανονισμού.
(6)
Τα παραρτήματα XX, XXI και XXII αντικαθίστανται από το κείμενο του παραρτήματος II του παρόντος κανονισμού.
Άρθρο 2
Ο παρών κανονισμός αρχίζει να ισχύει την επομένη της ημέρας δημοσίευσής του στην Επίσημη Εφημερίδα της Ευρωπαϊκής Ένωσης.
Εφαρμόζεται από τις 25 Ιουνίου 2010.
Ωστόσο, το άρθρο 1 παράγραφος 4 εφαρμόζεται από τις 18 Ιουνίου 2010.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 17 Σεπτεμβρίου 2010.

Labels: 4
19
10
12
15